b'\n_START_ARTICLE_\nWYSIWYM\n_START_PARAGRAPH_\nWYSIWYM on sanoista "What You See Is What You Mean" ("n\xc3\xa4et mit\xc3\xa4 tarkoitat") muodostettu akronyymi. Se on vaihtoehtoinen tekstink\xc3\xa4sittelytapa paremmin tunnetulle WYSIWYG-muokkaukselle, jossa dokumentti n\xc3\xa4ytet\xc3\xa4\xc3\xa4n ruudulla siin\xc3\xa4 muodossa, jossa se tulostetaan paperille._NEWLINE_WYSIWYM-editorissa k\xc3\xa4ytt\xc3\xa4j\xc3\xa4 kirjoittaa teksti\xc3\xa4 rakenteellisella tavalla merkiten tekstiin sen tarkoituksen sen sijaan, ett\xc3\xa4 teksti\xc3\xa4 muotoiltaisiin suoraan. Esimerkiksi WYSIWYM-editorissa k\xc3\xa4ytt\xc3\xa4j\xc3\xa4 voi merkit\xc3\xa4 tekstin otsikoksi tietyll\xc3\xa4 koodilla ja kirjoittajan omalla koodillaan. T\xc3\xa4m\xc3\xa4 edellytt\xc3\xa4\xc3\xa4 sit\xc3\xa4, ett\xc3\xa4 dokumentin rakenne on tiedossa ennen kirjoittamista. Kirjoittajan on my\xc3\xb6s jollain tapaa kyett\xc3\xa4v\xc3\xa4 muodostamaan tekstist\xc3\xa4 lopullinen muotoiltu versio._NEWLINE_P\xc3\xa4\xc3\xa4hy\xc3\xb6ty WYSIWYM-ajattelusta on esityksen ja sis\xc3\xa4ll\xc3\xb6n erottaminen. Kirjoittaja voi keskitty\xc3\xa4 tekstin rakenteeseen ja itse kirjoitusty\xc3\xb6h\xc3\xb6n, sen sijaan, ett\xc3\xa4 h\xc3\xa4nen t\xc3\xa4ytyisi kiinnitt\xc3\xa4\xc3\xa4 huomiota lopullisen tekstin ulkoasuun ja muotoiluun. Toinen hy\xc3\xb6ty on se, ett\xc3\xa4 samaa sis\xc3\xa4lt\xc3\xb6\xc3\xa4 voidaan helpommin vied\xc3\xa4 eri tavoin muotoilluiksi dokumenteiksi.'